ΓΡΑΠΤΗ ΕΡΩΤΗΣΗ E-1344/98

υποβολή: José Salafranca Sánchez-Neyra (PPE) προς την Επιτροπή

(29 Απριλίου 1998)

Θέμα: Ο νόμος Helms-Burton και οι σχέσεις με τις Ηνωμένες Πολιτείες

Έχοντας υπόψη την πρόσφατη απόφαση της αμερικανικής κυβέρνησης να άρει εν μέρει τους περιορισμούς όσον αφορά τα ταξίδια και την αποστολή ανθρωπιστικής βοήθειας και χρημάτων στην Κούβα, Νομίζει η Επιτροπή ότι η απόφαση αυτή επηρέασε τις θέσεις της Ευρωπαϊκής Ένωσης στις διαπραγματεύσεις σχετικά με το νόμο Helms-Burton; Συζητήθηκε το θέμα αυτό κατά την υπουργική συνάντηση της 15ης Ιανουαρίου 1997;

Έχοντας υπόψη την πρόταση του κ. Brittan για απελευθέρωση του υπερατλαντικού εμπορίου, Θεωρεί η Επιτροπή την πρόταση αυτή συμβατή με τα εξωεδαφικά αποτελέσματα του νόμου Helms-Burton; Θεωρεί την πρόταση βιώσιμη εάν προηγουμένως δεν διευθετηθεί η υφιστάμενη διαφορά μεταξύ της Ευρωπαϊκής Ένωσης και των Ηνωμένων Πολιτειών σχετικά με τον προειρημένο νόμο;

Κοινή απάντηση

του Sir Leon Brittan εξ ονόματος της Επιτροπής

στις γραπτές ερωτήσεις E-1343/98 και E-1344/98

(12 Ιουνίου 1998)

Αφότου το Αξιότιμο Μέλος του Κοινοβουλίου υπέβαλε την ερώτησή του για το νόμο Helms-Burton, σημειώθηκαν ορισμένες σημαντικές εξελίξεις.

Κατά τη συνάντηση κορυφής Κοινότητας/ΗΠΑ στις 18 Μαΐου 1998, η Κοινότητα και οι Ηνωμένες Πολιτείες κατέληξαν σε συμφωνία, μετά ένα έτος εντατικών διαπραγματεύσεων στο πλαίσιο του Μνημονίου της 11ης Απριλίου 1997 για το νόμο Helms-Burton και του νόμου περί των κυρώσεων σε Ιράν-Λιβύη(ILSA), επί ορισμένων σημείων που εξασφαλίζουν την προοπτική για εξεύρεση λύσης διαρκείας σχετικά με τις διαφορές που οφείλονται στις εν λόγω διατάξεις, οι οποίες επηρεάζουν αρνητικά τις πολιτικές και οικονομικές σχέσεις.

Πρόκειται μεταξύ άλλων για τη σύναψη συμφωνίας σχετικά με τους όρους για νέες επενδύσεις σε παράνομα απαλλοτριωθείσες περιοχές και για τις αρχές σχετικά με την εφαρμογή παρεπόμενων εμπορικών αποκλεισμών, συμπεριλαμβανομένης της ανάληψης δεσμεύσεων εκ μέρους των ΗΠΑ όσον αφορά προσεχείς νομοθετικές διατάξεις με ισχύ εκτός τους εδάφους της χώρας. Όπως αναφέρθηκε στη μονομερή δήλωση της Κοινότητας που εκδόθηκε παράλληλα, τα στοιχεία αυτά απαιτείται να συμπληρωθούν με απαλλαγές για την Κοινότητα και τις κοινοτικές εραιρείες στο πλαίσιο και των δύο νόμων. Η αμερικανική διοίκηση ανέλαβε δέσμευση να ζητήσει αμέσως εξουσιοδότηση για την έγκριση απαλλαγής αορίστου χρόνου από τον τίτλο IV του Helms-Burton. Η Κοινότητα δεν θα εφαρμόσει τους συμφωνηθέντες κανόνες για τις επενδύσεις μέχρις ότου εγκριθεί η εν λόγω απαλλαγή.

Όσον αφορά επίσης τον τίτλο ΙΙΙ του νόμου Helms-Burton, υπάρχει σήμερα μόνο μια δέσμευση των ΗΠΑ για συνέχιση της παραίτησης από το δικαίωμα άσκησης προσφυγών μέχρι τη λήξη της προεδρικής θητείας, καθώς και, για πρώτη φορά, σαφής ανάληψη υποχρέωσης εκ μέρους της αμερικανικής διοίκησης για διαβουλεύσεις με το Κογκρέσσο σχετικά με την παροχή απαλλαγής αορίστου χρόνου.

Οι ΗΠΑ όρισαν στο πλαίσιο του τμήματος 9(c) του ILSA ότι παραιτούνται από την επιβολή κυρώσεων κατά της Total και εξέφρασαν την προσδοκία ότι για παρόμοιες περιπτώσεις θα λαμβάνονται παρόμοιες αποφάσεις για κοινοτικές εταιρείες. Όσον αφορά τη Λιβύη, η Κοινότητα πέτυχε κατά τη διάρκεια της συνάντησης κορυφής να αναληφθεί δέσμευση εκ μέρους των ΗΠΑ ότι θα αναλάβουν από κοινού με την ΕΕ διαρκή διαδικασία εξέτασης των απαλλαγών στο πλαίσιο του τμήματος 9(c) του ILSA υπέρ εταιρειών της ΕΕ.

Όσον αφορά την υπόθεση σχετικά με τον Παγκόσμιο Οργανισμό Εμπορίου (ΠΟΕ), η Κοινότητα κατέστησε σαφές ότι διατηρεί το δικαίωμά της να επανασυστήσει την ειδική ομάδα (πάνελ) του ΠΟΕ κατά των ΗΠΑ σχετικά με το νόμο Helms-Βurton σε περίπτωση που δεν παραχωρηθούν οι παραπάνω απαλλαγές ή αυτές ανακληθούν ή αν αναληφθεί δράση κατά κοινοτικών εταιρειών ή προσώπων στο πλαίσιο του νόμου για τις κυρώσεις κατά Λιβύης-Ιράν ή αν κατά τη λήξη της προεδρικής θητείας δεν παραχωρηθούν απαλλαγές αορίστου χρόνου σε σχέση με τον τίτλο ΙΙΙ.